Ενώ το ΔΝΤ προέβλεψε ότι η ανεργία στην Ελλάδα το 2020 θα εκτοξευθεί στο 22,3% από το επίπεδο του 17% πέρυσι, τα στοιχεία του ΟΑΕΔ για τον Μάρτιο, έρχονται να ενισχύσουν τα δυσμενέστερα σενάρια για δραματική αύξηση του αριθμού των ανέργων.

Συγκεκριμένα, σύμφωνα με την μηνιαία έκθεση του ΟΑΕΔ, που δημοσιοποιήθηκε χθες (16/4), τον Μάρτιο οι εγγεγραμμένοι άνεργοι στο μητρώο του, που αναζητούν εργασία ανήλθαν σε 1.071.409. Αντίστοιχα, τον Μάρτιο του 2019 ο αριθμός ανέργων αναζητούντων εργασία ήταν 928.141. Άρα, από τη σύγκριση του Μαρτίου από έτος σε έτος προκύπτει πολύ μεγάλη αύξηση των ανέργων κατά 143.268 (ακολουθούν οι σχετικοί πίνακες)!

Επίσης, τον Φεβρουάριο του 2020 οι εγγεγραμμένοι στον ΟΑΕΔ άνεργοι αναζητούντες εργασία ήταν 1.069.285, ενώ τον Φεβρουάριο του 2019 ήταν 949.385. Δηλαδή, ενώ πέρυσι τον πρώτο μήνα της ευρείας τουριστικής περιόδου (Μάρτιος-Οκτώβριος) υπήρξε σαφής μείωση των ανέργων σε σχέση με τον ...μη τουριστικό Φεβρουάριο, φέτος καταγράφεται αύξηση! Φαινόμενο σπανιότατο, που ανατρέχοντας στη βάση δεδομένων του ΟΑΕΔ, διαπιστώσαμε ότι έχει να καταγραφεί από το 2013. Τη χρονιά-στη βαθύτερη μνημονιακή ύφεση-που σημειώθηκε το θλιβερό ρεκόρ ανεργίας, κοντά στο 28%.

Υπενθυμίζεται, ότι το σύστημα ΕΡΓΑΝΗ έδειξε πως τον περασμένο Μάρτιο χάθηκαν περίπου 42.000 θέσεις εργασίας, καθώς οι απολύσεις ξεπέρασαν τις 77.000, ενώ οι προσλήψεις ήταν μόλις 35.000 - και έγιναν κυρίως το πρώτο 15ήμερο του μηνός, πριν επιβληθούν τα μέτρα για την ανάσχεση της πανδημίας.

Σύμφωνα με την έκθεση του ΟΑΕΔ τον Μάρτιο συνολικά, οι εγγεγραμμένοι άνεργοι ανήλθαν σε 1.131.646 από 1.130.479 το Φεβρουάριο. Από αυτούς 515.933 (ποσοστό 48,15%) είναι εγγεγραμμένοι στο μητρώο του ΟΑΕΔ για χρονικό διάστημα ίσο ή και περισσότερο των 12 μηνών και 555.476 (ποσοστό 51,85%) είναι εγγεγραμμένοι στο μητρώο του ΟΑΕΔ για χρονικό διάστημα μικρότερο των 12 μηνών. Οι άνδρες ανέρχονται σε 397.228 (ποσοστό 37,08%) και οι γυναίκες ανέρχονται σε 674.181 (ποσοστό 62,92%).

Το σύνολο των μη αναζητούντων εργασία, για τον Μάρτιο 2020, ανήλθε σε 60.237 άτομα.

ΚΥΡ

